**Regulament privind acordarea burselor pentru studenţi – ciclurile de studii licenţă şi masterat, forma de învăţământ cu frecvenţă**

Lista actelor normative care fundamentează Regulamentul privind acordarea burselor pentru studenţi – ciclurile de studii licenţă şi masterat înmatriculaţi la cursurile cu frecvenţă la Universitatea Tehnică din Cluj-Napoca:

* Legea învățământului superior, nr. 199/2023, cu modificările și completările ulterioare;
* Ordinul Ministerului Educației nr. 6.463/2023 privind aprobarea Criteriilor generale de acordare a burselor şi a altor forme de sprijin financiar de la bugetul de stat pentru studenţii şi cursanţii din învăţământul superior de stat, învăţământ cu frecvenţă;
* Contractul instituţional al Universității Tehnice din Cluj-Napoca încheiat anual, cu Ministerul Educației;
* Hotărârea Guvernului nr. 369/2021 privind organizarea și funcționarea Ministerului Educației;
* Ordinul emis anual de către Ministerul Educației privind aprobarea cuantumurilor burselor pentru studenții înmatriculați la programe de studii universitare, organizate cu finanțare de la bugetul de stat, la forma de învățământ cu frecvență în instituțiile de învățământ superior de stat;
* Regulamentul (UE) 679/2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);
* Regulamentul general privind Protecția Datelor cu Caracter Personal în Universitatea Tehnică din Cluj Napoca;
* Legea nr. 287/2009 privind Codul civil, republicată, cu modificările şi completările ulterioare.

**Capitolul I**

**Dispoziţii generale**

**Articolul 1**

Statul român susţine învăţământul şi asigură implementarea de măsuri de susţinere a performanţei academice şi sportive, respectiv a unor măsuri privind facilitarea accesului la servicii educaţionale pentru candidaţii proveniţi din medii socioeconomice defavorizate şi asigurarea unui climat echitabil şi incluziv în învăţământul superior românesc, prin burse şi alte forme de sprijin material oferite studenţilor şi cursanţilor din învăţământul superior de stat, din România.

**Articolul 2**

1. Din fondurile de la bugetul de stat, Universitatea Tehnică din Cluj-Napoca (în continuare UTCN) poate acorda:
2. burse de excelenţă olimpică I/internaţională;
3. burse de performanţă;
4. burse sociale;
5. burse speciale;
6. burse de performanţă sportivă.
7. În funcţie de scopul pentru care urmează a fi acordate, bursele se grupează în următoarele categorii:
8. pentru rezultate academice: bursele prevăzute la alin. (1) lit. a) și b).
9. pentru sprijin social: bursele prevăzute la alin. (1) lit. c);
10. pentru alte activităţi menţionate în prezentul regulament bursele prevăzute la alin. (1) lit. d) şi e).
11. UTCN acordă premii, burse, locuri în tabere şi alte asemenea stimulente studenţilor cu performanţe universitare, precum şi cu rezultate remarcabile în educaţia şi formarea lor profesională, în activităţi culturale, civice, de voluntariat şi sportive, inclusiv în competiţiile sportive universitare.
12. UTCN şi alţi factori interesaţi pot susţine financiar activităţile de performanţă, de nivel naţional şi internaţional, ale studenţilor.
13. Operatorii economici, organizaţiile nonguvernamentale sau persoanele fizice/persoanele juridice pot oferi burse, pe bază de contract, sau alte forme de sprijin studenţilor, potrivit prevederilor legale în vigoare.
14. Statul român acordă anual, prin hotărâre a Guvernului, un număr de burse și stagii pentru școlarizarea studenților români de pretutindeni și pentru studenții străini. Cuantumul bursei pentru studenții români de pretutindeni oferite în baza ofertei unilaterale a statului român este cel puțin egal cu cuantumul minim al bursei sociale.
15. UTCN poate acorda granturi de studii şi burse românilor de pretutindeni şi cetăţenilor străini, în conformitate cu legislația în vigoare.
16. Bursele românilor de pretutindeni se acordă pe toată durata anului universitar, inclusiv pe perioada vacanţei de vară, iar beneficiarii acestora pot primi în aceleaşi condiţii cu studenţii cetăţeni români una dintre următoarele tipuri de burse: bursă de performanţă sau bursă specială.
17. Studenţii români şi străini pot beneficia de burse, mobilităţi şi alte drepturi, finanţate din contracte de finanţare externă nerambursabilă, câştigate de către UTCN în competiţii naţionale şi internaţionale, în cuantumul prevăzut de aceste contracte.
18. UTCN poate acorda sprijin financiar studenţilor cu rezultate deosebite, pentru participarea la conferinţe sau publicarea de articole ştiinţifice.
19. UTCN poate acorda granturi de studii, burse şi alte forme de sprijin studenţilor prin proiecte instituţionale, fonduri nerambursabile sau din alte surse legal constituite.
20. UTCN poate acorda burse pentru stagii de studii universitare şi postuniversitare, în vederea susţinerii mobilităţilor temporare efectuate în universităţi şi instituţii din ţară şi străinătate.
21. Studenţii pot beneficia şi de alte burse, finanţate din veniturile proprii ale UTCN şi din alte forme legal constituite.
22. Cuantumul burselor acordate de către UTCN se aprobă prin hotărâre a Senatului universitar, la propunerea Consiliului de Administraţie, ca urmare a consultării cu reprezentanţii studenţilor, inclusiv a organizaţiilor studenţeşti reprezentative din UTCN, cu excepția cuantumului burselor de excelenţă olimpică I/internaţională, care este stabilit prin ordin al ministrului de resort.

**Articolul 3**

(1) Bursele, indiferent de categorie, se acordă pe toată durata anului universitar (12 luni), cu respectarea prevederilor prezentului regulament, cu excepţia burselor sociale ocazionale. Acordarea burselor încetează la data pierderii calităţii de student sau a neîndeplinirii criteriilor de promovabilitate, după caz.

(2) Studenţilor înmatriculaţi în ultimul an de studiu al ciclurilor de studii de licenţă sau de masterat, care beneficiază de orice tip de bursă în ultimul semestru de studii al respectivului ciclu, li se acordă acelaşi tip de bursă/burse până la prima sesiune de susţinere a examenului de finalizare a studiilor din anul universitar curent.

(3) Prin excepţie de la prevederile alin. (2), studenţii înmatriculaţi în ultimul an de studiu pot beneficia de orice tip de bursă până la sfârşitul anului universitar curent, în situaţii temeinic justificate.

**Capitolul II**

**Criterii de acordare a burselor**

**Articolul 4**

(1) Bursele de excelenţă olimpică I/internaţională se acordă studenţilor din cadrul instituţiilor de învăţământ superior de stat înmatriculaţi în anul I care au obţinut premiul I, II sau III la olimpiadele şcolare internaţionale recunoscute de ministerul de resort.

(2) Bursele de excelenţă olimpică I/internaţională se păstrează pe toată durata studiilor universitare de licenţă, dacă se menţine performanţa academică: media ponderată a anului universitar anterior să fie minim 9,50.

(3) Cuantumul minim al bursei de excelenţă olimpică I/internaţională este stabilit prin ordin al ministrului educaţiei.

(4) Bursele de excelenţă olimpică I/internaţională se acordă pe durata întregului an universitar, fără a fi revizuite semestrial.

**Articolul 5**

(1) Bursele pentru performanţă se acordă studenţilor din UTCN, înmatriculaţi la programe de studii universitare cu frecvenţă, indiferent de forma de finanţare.

(2) Bursele atribuite pentru stimularea performanţei sunt de două categorii: burse pentru performanță academică (nivel I și II) și burse pentru performanță științifică.

(3) Bursele pentru performanță academică se acordă cu revizuire semestrială.

1. Repartizarea numărului de burse de performanţă academică pe programe de studii, specializări şi ani din cadrul facultăţii intră în responsabilitatea Comisiei de burse la nivel de facultate.
2. Pentru semestrul I, studenților din anul I de studii li se acordă bursă de performanță academică nivel II în ordinea descrescătoare a mediei de admitere. Pentru studenții din anii superiori de studii, precum și pentru studenții din anul I, semestrul II, bursele de performanță academică (nivel I și II) se acordă în funcție de evaluarea performanțelor academice definite conform Regulamentului privind activitatea profesională a studenților utilizând sistemul ECTS, aferente semestrului precedent. În calculul mediei ponderate de acordare a burselor, disciplinele nepromovate vor fi luate în considerare cu zero credite (acestea nefiind obținute de student), raportarea făcându-se la numărul total de credite din planul de învățământ al semestrului precedent[[1]](#footnote-1). Disciplinele facultative nu vor fi luate în considerare la calculul mediei.
3. Comisia de burse la nivel de facultate poate stabili o medie generală minimă de acordare a bursei de performanţă academică pe facultate. Pentru bursa de performanță academică nivel I, nu mai puţin de 9,00 la ciclul de licenţă şi 9,50 la ciclul de master, iar pentru bursa de performanță academică de nivel II, nu mai puțin de 7,00, mediile fiind diferenţiate pe cicluri, specializări și ani de studiu.
4. În cazul mediilor egale, departajarea se va face pe baza criteriilor stabilite de Comisia de burse la nivel de facultate.
5. În cazul în care, pe baza mediei stabilite, fondul de burse de performanţă academică nivel I nu este utilizat integral, restul sumei se alocă fondului de burse de performanță academică nivel II, din cadrul aceleiaşi facultăţi.

(4) Bursele pentru performanță științifică se acordă studenţilor din UTCN care au obținut performanțe științifice, inovație și brevete.

1. Bursa pentru stimularea performanţei științifice se poate acorda începând cu anul al II-lea de studii universitare la ciclul de licență, respectiv începând cu anul I de studii la ciclul de master, în urma recunoaşterii performanţelor științifice de către UTCN, pentru o perioadă de un an universitar, dar nu mai mult de finalizarea studiilor.
2. Bursa pentru performanță științifică se acordă de către Comisia de burse la nivel de universitate în conformitate cu prevederile Anexei 3 a prezentului regulament.

(5) Cuantumul bursei de performanţă este mai mare decât cuantumul bursei sociale.

**Articolul 6**

(1) Bursele sociale au rolul de a asigura condiţii minime de subzistenţă, de a facilita accesul şi de a menţine în UTCN studenții proveniţi din medii socioeconomice defavorizate, din familii defavorizate şi din centre de plasament, în vederea parcurgerii programelor de studii universitare la care sunt înscrişi.

(2) Bursele sociale sunt acordate cu revizuire semestrială, din fonduri de la bugetul de stat, pe bază de cerere, excepție făcând studenții care se încadrează la alin. (6) litera b) al prezentului articol, pentru care bursele sociale sunt acordate pe toată durata anului universitar.

(3) Pentru acordarea burselor sociale, nu sunt prevăzute alte criterii academice în afara celui de promovabilitate.

(4) Bursele sociale se cumulează cu alte tipuri de burse, dacă studentul îndeplineşte criteriile specifice pentru ambele categorii de burse.

(5) Bursele sociale se acordă pe durata legală a programului de studii, până la împlinirea vârstei de 35 de ani.

(6) În UTCN, beneficiarii burselor sociale pot fi:

1. studenții orfani de unul sau ambii părinţi, studenții care provin din familii monoparentale sau studenţii proveniţi din centre de plasament şi care nu realizează venituri peste plafonul pentru acordarea bursei sociale;
2. studenţii bolnavi de tuberculoză, care se află în evidenţa unităţilor medicale, pe perioada tratamentului tuberculostatic, diabet insulinonecesitant, boli maligne, sindroame de malabsorbţie severe, boală cronică de rinichi în program de dializă, astm bronşic persistent moderat sau sever, epilepsie grand mal, cardiopatii congenitale, hepatită cronică cu fibroză avansată (stadiul F3 sau F4), glaucom, miopie gravă, boli imunologice autoimmune forme severe, boli rare, tulburări din spectrul autist, boli hematologice severe care necesită tratament continuu sau spitalizări frecvente, surditate bilaterală, fibroză chistică, cei infectaţi cu virusul HIV sau bolnavi de SIDA, cei cu deficiențe locomotorii severe, fără a se lua în considerare nivelul venitului mediu pe membru de familie;
3. studenții a căror familie nu a realizat în cele 12 luni înainte de începerea semestrului/anului universitar un venit lunar net mediu per membru de familie mai mare decât salariul de bază minim net pe economie.

(7) Sintagma „familie monoparentală“ desemnează familia formată din persoana singură şi copilul/copiii aflat/aflaţi în întreţinere, în vârstă de până la 18 ani sau de până la 26 de ani pentru cei care urmează o formă de învăţământ - cursuri de zi, organizată potrivit legii, şi care locuiesc şi gospodăresc împreună.

(8) Prin „persoană singură din familia monoparentală“ se înţelege persoana care se află în una dintre următoarele situaţii:

1. este necăsătorită;
2. este văduvă;
3. este divorţată;
4. al/a cărei/cărui soţ/soţie este declarat/declarată dispărut/dispărută prin hotărâre judecătorească;
5. al/a cărei/cărui soţ/soţie se află în una dintre situaţiile prevăzute la art. 178 lit. c) sau d) din Legea nr. 287/2009 privind Codul civil, republicată, cu modificările şi completările ulterioare;
6. al/a cărei/cărui soţ/soţie este arestat/arestată preventiv pe o perioadă mai mare de 30 de zile sau execută o pedeapsă privativă de libertate şi nu participă la întreţinerea copiilor;
7. a fost numită tutore sau i s-au încredinţat ori dat în plasament unul sau mai mulţi copii şi se află în una dintre situaţiile prevăzute la lit. a)-e).

(9) Se asimilează termenului „familie“ şi persoana/ persoanele care se ocupă de întreţinerea copilului pe perioada absenţei părinţilor sau tutorelui, conform Legii nr. 272/2004 privind protecţia şi promovarea drepturilor copilului, republicată, cu modificările şi completările ulterioare, şi care locuieşte/locuiesc împreună cu copiii aflaţi în întreţinerea sa/lor.

**Articolul 7**

(1) Studenţii UTCN pot beneficia, pe perioada studiilor, la cerere, în termen de 60 de zile de la producerea evenimentului, pe baza documentelor justificative, şi de următoarele tipuri de burse sociale ocazionale, indiferent dacă studentul beneficiază şi de altă categorie de bursă:

1. bursa pentru ajutor social ocazional pentru îmbrăcăminte şi încălţăminte, care se poate acorda studenţilor orfani de unul sau ambii părinţi, studenţilor care provin din familii monoparentale, studenţilor proveniţi din centre de plasament sau studenţilor defavorizaţi din punct de vedere socioeconomic, a căror familie nu a realizat în cele 12 luni dinaintea depunerii cererii pentru acordarea acestui tip de bursă un venit lunar net mediu pe membru de familie mai mare de 50% din salariul minim net la nivel naţional. Această categorie de bursă se poate acorda aceluiaşi student de două ori în cursul unui an universitar;
2. bursa pentru ajutor social ocazional de maternitate, care se acordă studentei sau studentului a cărui soţie nu realizează deloc venituri sau venituri mai mari decât salariul de bază minim net la nivel naţional, constă într-o bursă pentru naştere şi lăuzie şi o bursă pentru procurarea îmbrăcăminţii copilului nou-născut şi care se acordă o singură dată în cursul anului universitar pentru fiecare copil născut;
3. bursa pentru ajutor social ocazional în caz de deces se poate acorda pentru decesul unui membru al familiei studentului(ei). Prin membru de familie se înţelege soţ, soţie, copil;
4. în cazul decesului studentului(ei) necăsătorit(e)/căsătorit(e) cu soţie/soţ care nu realizează venituri, bursa se acordă rudelor de gradul I/ succesorului legal o singură dată în cursul anului universitar.

(2) UTCN poate acorda din venituri proprii bursă pentru ajutor social ocazional în caz de deces al unui părinte.

(3) Cuantumul burselor sociale ocazionale trebuie să fie cel puţin egal cu cuantumul lunar al bursei sociale.

**Articolul 8**

(1) Determinarea venitului lunar mediu net pe membru de familie al familiei studentului, până la împlinirea vârstei de 26 de ani se realizează luând în calcul toate veniturile nete cu caracter permanent realizate de membrii familiei, supuse impozitului pe venit. Prin venituri nete se înţelege totalitatea sumelor primite/realizate de persoana singură, respectiv de fiecare membru al familiei, reprezentând valoarea obţinută după aplicarea cotei de impozitare asupra venitului impozabil stabilit conform Legii nr. 227/2015 privind Codul fiscal, cu modificările şi completările ulterioare.

(2) Pentru studenţii cu vârsta între 26 şi 35 de ani, venitul lunar mediu net se va calcula ţinând cont doar de veniturile personale ale acestora şi ale persoanelor pe care le au în grijă, precum copii, soţie etc., în conformitate cu prevederile legale în vigoare.

(3) În situaţia în care personalul instituţiei de învăţământ are suspiciuni privind îndeplinirea condiţiilor de acordare a bursei sociale, rectorul sesizează situaţia autorităţilor publice locale, în vederea efectuării unei anchete sociale. Personalul UTCN nu efectuează anchete sociale în vederea acordării burselor sociale.

(4) După caz, bursa socială poate fi acordată sau retrasă, ca urmare a unei solicitări în acest sens din partea serviciilor publice de asistenţă socială şi pe baza unui raport de anchetă socială.

**Articolul 9**

(1) Conform Legii nr. 207/2015 privind Codul de procedură fiscală, cu modificările şi completările ulterioare, verificarea veniturilor declarate de solicitanţi se face de către reprezentanţii UTCN, cu ajutorul platformei PatrimVen sau prin solicitarea organului central fiscal, în a cărui rază teritorială se află situaţi beneficiarii, a unui document care să ateste situaţia veniturilor declarate de către aceştia.

(2) În vederea acordării burselor sociale, studenţii trebuie să depună următoarele documente justificative pe baza cărora se realizează încadrarea în unul dintre tipurile de burse oferite:

1. cererea solicitantului, însoţită de o declaraţie pe propria răspundere privind veniturile nete, cu caracter permanent, obţinute pe ultimele 12 luni anterioare cererii, realizate de membrii familiei, supuse impozitului pe venit şi acordul privind prelucrarea datelor cu caracter personal pentru verificarea respectării criteriilor de acordare a bursei;
2. pentru situaţiile în care există suspiciuni rezonabile, comisia de evaluare a cererii pentru acordarea bursei sociale poate solicita studentului să prezinte raportul de anchetă socială, realizat cu respectarea prevederilor legale, din care să reiasă situaţia exactă a familiei acestuia. Ancheta socială este obligatorie în cazul în care nimeni din familia studentului, incluzându-l şi pe acesta, nu realizează venituri sau cel puţin un părinte al studentului lucrează sau domiciliază în străinătate;
3. copii de pe certificatul/certificatele de deces al/ale părintelui/părinţilor, de pe acte de stare civilă/decizia instanţei de menţinere a stării de arest/raportul de anchetă socială în cazul părinţilor dispăruţi, dacă este cazul;
4. certificat de la un medic de specialitate, altul decât medicul de familie, în care să se prezinte evoluţia şi tabloul clinic al problemei medicale de care suferă studentul şi care se încadrează în prevederile art. 6 alin. (6) lit. b) sau certificat de încadrare în grad de handicap.

(3) Pentru verificarea respectării criteriilor de acordare a bursei, aşa cum sunt precizate la alin. (2), este necesar acordul olograf al studentului şi membrilor familiei, după caz, privind prelucrarea datelor cu caracter personal pentru verificarea respectării criteriilor de acordare a bursei.

(4) Documentele necesare și formularele tipizate pentru obținerea unei burse sociale se regăsesc în Anexele 6, 7, 8 și 9 ale prezentului regulament.

**Articolul 10**

(1) Bursele speciale se pot acorda studenţilor care au obţinut performanţe cultural-artistice deosebite sau pentru implicarea în activităţi extracurriculare şi de voluntariat, în perioada în care au statutul de student al UTCN, cu respectarea concomitentă a criteriului privind promovabilitatea.

(2) Bursele speciale se acordă de către Comisia de burse la nivel de universitate în conformitate cu prevederile Anexei 4 a prezentului regulament.

**Articolul 11**

(1) Bursele de performanţă sportivă se pot acorda studenţilor care au obţinut performanţe sportive deosebite, în perioada în care au statutul de student al UTCN.

(2) Bursele de performanță sportivă se acordă de către Comisia de burse la nivel de universitate în conformitate cu prevederile Anexei 5 a prezentului regulament.

**Articolul 12**

(1) Fondurile pentru acordarea burselor de la bugetul de stat sunt repartizate UTCN de către Ministerul de resort, în limita bugetului alocat cu această destinaţie, proporţional cu numărul total al studenţilor înmatriculaţi la programe de studii universitare cu frecvenţă, fără taxă de studii, la ciclurile de studii de licenţă şi master din UTCN, în baza contractului instituţional pentru fondul de burse, pe baza costului standard pentru fondul de burse şi protecţie socială.

(2) Din fondul de burse repartizat UTCN, minimum 30% și maximum 35% din total este alocat pentru categoria de burse sociale. Ordinea de acordare a burselor sociale este cea prevăzută la articolul 6, alin. (6).

(3) În cazul în care fondul pentru acordarea burselor sociale nu este utilizat în întregime, acesta se redistribuie pentru acordarea burselor de performanţă.

**Articolul 13**

(1) UTCN poate suplimenta fondul pentru burse provenit de la bugetul de stat, pentru fiecare categorie de burse, cu fonduri provenite din venituri proprii.

(2) Bursele acordate integral din veniturile proprii ale UTCN nu se cumulează cu bursele din fondurile de la bugetul de stat.

(3) Bursele din veniturile proprii ale UTCN se analizează și se aprobă de către Comisia de burse la nivel de universitate, în baza ordinii de prioritate stabilite de către Comisia de burse la nivel de facultate.

**Articolul 14**

(1)Facultățile pot stabili criterii suplimentare de acordare a burselor, care se aprobă de către Consiliile facultăților, se afișează la aviziere și pe site-urile facultăților. Un exemplar conținând criteriile suplimentare se depune la Rectorat.

**Capitolul III**

**Dispoziţii finale**

**Articolul 15**

(1) Studenţii UTCN pot beneficia de orice tip de bursă pentru un singur program de studii universitare de licenţă, pentru un singur program de studii universitare de masterat, cu excepţia burselor pentru stagii de studii universitare şi postuniversitare.

(2) Un student nu poate primi două tipuri de burse simultan din aceeaşi categorie, prevăzute la art. 2 alin. (2), dar are dreptul să opteze, conform Anexei 10 a prezentului regulament, pentru cea cu valoare mai mare sau care se acordă pentru o perioadă mai îndelungată.

**Articolul 16**

(1) Informaţiile privind modalitatea de accesare şi acordare a burselor de la bugetul de stat se fac publice prin afişarea pe paginile web şi la avizierele facultăților UTCN, la începutul anului universitar, precum şi în „Ghidul studentului“, după caz.

(2) Anunţurile pentru depunerea cererilor şi documentelor justificative în vederea obţinerii unor categorii de burse vor fi publicate pe site-urile şi la avizierele facultăţilor cu minimum 15 zile lucrătoare înainte de data-limită pentru depunerea acestora.

**Articolul 17**

(1) Împotriva soluţiei de respingere a cererii pentru acordarea bursei, studenţii pot formula contestaţie scrisă la facultate, în termen de 3 zile lucrătoare de la afişarea listei de bursieri.

(2) Contestaţiile se soluţionează de către Comisia de contestații, la nivel de facultate, propusă în cadrul Biroului Consiliului Facultății și aprobată în Consiliul Facultății, în termen de 3 zile lucrătoare de la expirarea termenului de depunere a contestaţiilor.

**Articolul 18**

Studenţii care urmează simultan sau succesiv două programe de studii în instituţii de învăţământ superior de stat pot beneficia de burse de la bugetul de stat numai de la una dintre instituţii. Studenţii care urmează un al doilea program de studiu în cadrul UTCN (simultan sau succesiv) pot beneficia de burse cu condiţia ca numărul total al semestrelor în care beneficiază de bursă să nu depăşească numărul semestrelor prevăzut ca durată normală de şcolarizare la programul de studiu de la care urmează să beneficieze de bursă.

**Articolul 19**

(1) Pentru a se evita acordarea a două sau mai multe burse studentului care urmează simultan sau succesiv două sau mai multe programe de studiu în instituţii de învăţământ superior de stat, atribuirea se realizează la programul de studiu urmat în instituţia de învăţământ superior pentru care optează studentul, de regulă cel pentru care studentul are depusă diploma de Bacalaureat în original, pe bază de cerere. După atribuirea bursei studentul va aduce în termen de 3 zile lucrătoare o adeverinţă eliberată de cealaltă facultate, care să ateste că nu este bursier la facultatea (instituţia de învăţământ superior) respectivă.

(2) Verificarea exactităţii situaţiei studentului pentru încadrarea în prevederile alin (1), se face pe baza actelor doveditoare şi a declaraţiei pe proprie răspundere a studentului (Anexa 11 a prezentului regulament).

**Articolul 20**

(1) Studenţii care au solicitat întreruperea studiilor, la revenire vor beneficia de bursă în baza rezultatelor obţinute în ultimul an/ultimul semestru înaintea întreruperii.

(2) Bursele se suspendă în momentul în care studentul bursier este exmatriculat, chiar dacă va fi înmatriculat în anul următor.

(3) Bursele de performanță academică şi bursele sociale se suspendă pe perioada în care beneficiarii lor sunt plecaţi din ţară, indiferent cine finanţează respectivele plecări, cu excepţia bursierilor ERASMUS/ SOCRATES, DAAD, CEEPUS, a studenților plecați în baza acordurilor bilaterale de schimburi și a studenților plecați în stagii de practică sau pentru alte activități prevăzute în planurile de învățământ.

(4) În cazul în care un student bursier se retrage de la studii sau este exmatriculat în timpul semestrului/anului universitar, facultatea are obligaţia să sisteze bursa.

**Articolul 21**

(1) Studenţii transferaţi de la alte instituţii de învăţământ superior de stat, altă facultate, program de studiu, precum şi studenţii transferaţi de la învăţământul cu frecvenţă redusă sau I.D.D. la învăţământul cu frecvenţă, pot beneficia de burse începând cu semestrul următor transferului, cu condiţia îndeplinirii condiţiilor şi criteriilor de acordare a burselor, cu excepţia burselor sociale, de care pot beneficia şi în semestrul în care are loc transferul.

(2) Studenţii transferaţi în cadrul aceleiași facultăți, de la un program de studiu la altul, pot beneficia de burse începând cu semestrul I, după transfer, cu condiţia îndeplinirii condiţiilor şi criteriilor de acordare a burselor.

**Articolul 22**

Bursele, ca toate drepturile băneşti cuvenite studenţilor înmatriculaţi la UTCN, se plătesc numai prin virament în conturile de card ale acestora. Excepţiile vor fi aprobate nominal de către Consiliul de Administraţie al Universităţii.

**Articolul 23**

În cazul în care există suspiciuni de falsificare a documentelor depuse pentru obţinerea unei burse pentru ajutor social, UTCN va sesiza organele de anchetă competente şi va proceda la sancţionarea studentului, în funcţie de gravitatea faptei.

**Articolul 24**

Nu pot constitui criterii de acordare a oricărui tip de burse provenite din fonduri de la bugetul de stat: vârsta, sexul, religia, rasa, naţionalitatea, cetăţenia, orientarea sexuală, apartenenţa politică a candidatului sau a familiei acestuia, apartenenţa la organizaţii legal constituite ori cu activitate conformă cu legislaţia europeană în vigoare, numărul de ani petrecuţi în alte instituţii de învăţământ, studiile efectuate în străinătate, forma de finanţare şi nici accesul la burse din alte surse.

**Articolul 25**

Prezentul regulament a fost aprobat în ședința Consiliului de Administraţie din data de 24.10.2023 și în ședința Senatului universitar din data de 26.10.2023 și produce efecte începând din anul universitar 2023/2024. Prezentul regulament a fost modificat în ședința Consiliului de Administrație din data de 07.11.2023 și aprobat în Ședința Senatului universitar din 23.11.2023.

Modificat în ședința Consiliului de Administrație din data de 08.10.2024 și aprobat în Ședința Senatului universitar din 24.10.2024.

**RECTOR**

**Prof. dr. ing. Vasile ȚOPA**

**Avizat,**

**Compartimentul juridic**

 **Anexa 1**

**Componență Comisii**

1. **Componența Comisiei de burse la nivel de universitate**

**Președinte** - Prorectorul de la Prorectoratul Managementul resurselor şi politici financiare.

**Membri:**

Prorectorul de la Prorectoratul Didactic și relația cu studenții;

Prorectorul de la Prorectoratul Cercetare ştiinţifică;

**Prorectorul de la** Prorectoratul Relaţii internaţionale, comunicare și imagine;

Directorul general economic;

Secretarul şef al universităţii;

Reprezentantul studenţilor din universitate în Consiliul de Administraţie.

**Secretarul comisiei:**

Secretar Prorectorat Didactic și relația cu studenții.

Invitat - un consilier juridic din cadrul Compartimentului Juridic.

1. **Componența Comisiei de burse la nivel de facultate**

**Președinte** - Decanul facultății sau prodecanul responsabil cu probleme studențești.

**Membri:**

Secretarul șef al facultății;

Reprezentantul studenților în Consiliul Facultății;

Un student reprezentant al organizaţiilor studenţeşti legal constituite.

 **Anexa 2**

**Atribuții**

**Articolul 1**

(1) Comisia de burse la nivel de facultate, are următoarele responsabilităţi:

1. repartizarea fondurilor de burse pentru fiecare program de studiu, ani de studii;
2. analizarea documentelor din dosarele depuse;
3. întocmirea listelor cu bursieri, pentru toate categoriile prevăzute în prezentul regulament;
4. întocmirea listelor cu propunerile pentru burse din venituri proprii și înaintarea acestora în ordinea de prioritate stabilită;
5. redactarea procesului-verbal privind analiza, evaluarea şi atribuirea burselor şi semnarea acestuia de către toţi membrii comisiei;
6. verificarea încadrării în fondurile alocate;
7. identificarea altor surse de finanţare a burselor;
8. verificarea îndeplinirii sarcinilor aferente procesului de atribuire a burselor de către persoanele responsabile cu acestea în facultate.

(2) Comisia de contestații are următoarele responsabilități:

1. soluționarea contestațiilor înaintate de către studenți, în termen de 3 zile lucrătoare de la expirarea termenului de depunere a contestaţiilor;
2. redactarea rezoluţiilor contestaţiilor primite;
3. transmiterea către secretariatele facultăților a rezoluțiilor contestațiilor, în vederea comunicării acestora, cu notarea datei la care au fost comunicate.

**Articolul 2**

Preşedintele Comisiei de burse la nivel de facultate sau persoana desemnată în scris de către acesta are responsabilitatea instruirii persoanelor desemnate să primească dosarele pentru toate categoriile de burse sociale şi a membrilor Comisiei de burse la nivel de facultate.

**Articolul 3**

Răspunderea împărţirii corecte a fondului de burse pe programe de studii, specializări şi ani revine Comisiei de burse la nivel de facultate.

**Articolul 4**

Secretariatele facultăţilor vor fi responsabile de:

1. transmiterea, către Rectoratul Universităţii, a propunerii Consiliului Facultăţii privind: criteriile complementare de acordare a burselor, a solicitărilor şi dosarelor aferente privind acordarea burselor de performanţă ştiinţifică, burselor speciale, burselor de performanță sportivă;
2. primirea dosarelor pentru toate categoriile de burse;
3. certificarea calităţii de student a solicitantului;
4. verificarea documentelor primite;
5. sesizarea Secretariatului Prorectoratului didactic și relația cu studenții a cazurilor nereglementate, nenormate de Regulamentul de acordare a burselor, în vederea completării acestuia;
6. întocmirea centralizatoarelor cererilor de bursă socială, în vederea prezentării acestora Comisiei de burse la nivel de facultate;
7. transmiterea centralizatoarelor şi dosarelor primite pentru toate categoriile de burse către Comisia de burse la nivel de facultate;
8. prelucrarea datelor primite de la Comisia de burse la nivel de facultate;
9. redactarea listelor cu bursele sociale alocate, pe fiecare categorie; listele vor cuprinde: numele şi prenumele studentului, număr matricol student, programul de studiu, anul de studii;
10. afişarea listelor cu studenţii care beneficiază de burse sociale la avizierul facultăţii; listele vor avea notate data la care au fost afişate;
11. primirea contestaţiilor;
12. transmiterea contestaţiilor către Comisia de contestații;
13. comunicarea rezoluţiilor contestaţiilor, cu notarea datei la care au fost comunicate;
14. transmiterea listelor cu bursieri, avizate de către preşedintele Comisiei de burse la nivel de facultate, către Prorectorul didactic și relația cu studenții;
15. arhivarea dosarelor primite pentru acordarea unei burse de ajutor social. Păstrarea acestor dosare în arhivă se face pe o perioadă de 10 ani CS (Comisie Selecționare pentru distrugerea documentelor aflate în arhiva).

**Articolul 5**

Secretariatele facultăţilor vor primi doar dosarele care sunt complete pentru categoria de bursă solicitată.

**Articolul 6**

Decanii facultăţilor sunt responsabili pentru includerea în fişele de post ale secretarelor şi a altor salariaţi desemnaţi, dacă este cazul, a responsabilităţilor prevăzute în prezentul Regulament de acordare a burselor.

**Articolul 7**

Comisia de burse la nivel de universitate are următoarele responsabilităţi:

1. analizează și aprobă acordarea tuturor categoriilor de burse stabilite conform criteriilor prezentului regulament;
2. identifică alte surse de finanţare a burselor.

**Articolul 8**

Secretariatul Prorectoratului didactic și relația cu studenții are următoarele atribuţii:

1. informarea permanentă a secretariatelor facultăţilor, a reprezentanţilor organizaţiilor studenţeşti în ceea ce priveşte noutăţile legislative referitoare la acordarea burselor şi a altor forme de sprijin material;
2. consilierea secretariatelor facultăţilor în procesul de atribuire a burselor;
3. comunicarea către facultăţi, în scris, a cuantumului în vigoare a venitului minim net pe economie;
4. primirea dosarelor pentru acordarea burselor de performanță științifică, burselor speciale și burselor de performanță sportive;
5. primirea listelor cu studenţii bursieri de la fiecare facultate;
6. transmiterea către secretariatele facultăților și SINU a listelor aprobate cu bursierii;
7. întocmirea procesului-verbal al ședințelor Comisiei de burse la nivel de universitate;
8. arhivarea documentelor.

**Articolul 9**

Serviciul Informatic pentru Gestionarea Şcolaritățiiare următoarele responsabilităţi:

1. întocmeşte statele de plată a burselor;
2. transmite statele de plată către Direcţia Financiar-Contabilă pentru plata burselor;
3. rezolvarea cu operativitate a eventualelor deficienţe ce apar în procesul de atribuire a burselor;
4. notifică în scris Comisia de burse la nivel de universitate cu privire la situațiile de dublare ilegală a burselor.

**Articolul 10**

Compartimentul Juridic are responsabilitatea de a verifica dosarele de burse sociale.

 **Anexa 3**

**Procedură privind acordarea burselor de performanță științifică studenților UTCN**

**Articolul 1**

Bursa de performanţă ştiinţifică se acordă studenţilor care au o activitate profesională foarte bună şi au înregistrat performanţe meritorii în activitatea de cercetare ştiinţifică, inovație și brevete în anul de studii anterior, cu respectarea concomitentă a criteriului privind promovabilitatea.

**Articolul 2**

Bursa de performanţă ştiinţifică se acordă:

1. studenților UTCN, începând cu anul al doilea de studii la ciclul de licență, respectiv începând cu anul I de studii la ciclul de master;
2. la începutul anului universitar;
3. pentru o perioadă de un an universitar, dar nu mai mult de finalizarea studiilor.

**Articolul 3**

UTCN îşi propune să aloce anual un număr de maxim 36 de burse de performanţă ştiinţifică distribuite în mod egal între facultăţile din UTCN. În cazul în care solicitările de la o facultate nu consumă numărul de burse acordate facultății, cu acordul Comisiei de burse pe universitate, bursele rămase pot fi redistribuite facultăților în cadrul cărora numărul de solicitări depășește numărul burselor acordate. Cuantumul bursei se stabileşte de către Consiliul de Administraţie şi se aprobă de Senat, și este mai mare decât cuantumul bursei sociale.

**Articolul 4**

Procedura de acordare a bursei de performanţă ştiinţifică se declanşează prin întocmirea unui dosar de concurs care trebuie să cuprindă:

1. cererea de acordare a bursei;
2. descrierea activității de cercetare ştiinţifică, inovație și brevete;
3. recomandarea cadrului didactic conducător al activității efectuate de către student;
4. articolele publicate/acceptate, brevetele de invenții și inovații, comunicările ştiinţifice prezentate de solicitant. Vor fi luate în considerare articolele indexate BDI, brevetele și inovațiile în domeniul de studiu sau conexe domeniului de studiu la care este înmatriculat studentul, dacă autorul își declară afilierea la UTCN;
5. o adeverinţă cu mediile anilor de studii.

**Articolul 5**

(1) Dosarele se depun la decanatul facultăţii. La o dată care se comunică tuturor solicitanţilor, decanatul organizează o sesiune pentru susţinerea publică a proiectelor de cercetare. Susţinerea se desfăşoară în faţa unei Comisii de specialişti propusă în cadrul Biroului Consiliului Facultății și aprobată în Consiliul Facultății.

(2) După susţinerea proiectului şi examinarea dosarului de concurs Comisia de specialişti stabileşte ordinea de prioritate a solicitanţilor, pe care o comunică decanatului facultăţii sub forma unui proces-verbal asumat prin semnătură de către toți membrii comisiei.

(3) Decanatul înaintează Comisiei de burse la nivel de universitate dosarele candidaţilor împreună cu lista de prioritate a solicitanţilor.

(4) Ţinând cont de numărul de burse alocate domeniului respectiv, pe baza unui set de criterii anterior stabilite, Comisia de burse la nivel de universitate analizează propunerile facultăţilor şi atribuie bursele de performanţă ştiinţifică. Rezultatele deliberării se consemnează într-un proces-verbal.

 **Anexa 4**

**Documente necesare obținerii burselor speciale de către studenții UTCN**

**Articolul 1**

Bursele speciale se pot acorda studenţilor care au obţinut performanţe cultural-artistice deosebite sau pentru implicarea în activităţi extracurriculare şi de voluntariat, în perioada în care au statutul de student al UTCN, cu respectarea concomitentă a criteriului privind promovabilitatea.

**Articolul 2**

UTCN îşi propune să aloce anual un număr de maxim 24 de burse speciale distribuite în mod egal între facultăţile din UTCN. În cazul în care solicitările de la o facultate nu consumă numărul de burse acordate facultății, cu acordul Comisiei de burse pe universitate, bursele rămase pot fi redistribuite facultăților în cadrul cărora numărul de solicitări depășește numărul burselor acordate. Cuantumul bursei se stabileşte de către Consiliul de Administraţie şi se aprobă de Senat, și este mai mare decât cuantumul bursei sociale.

**Articolul 3**

Bursa specială se acordă:

1. studenților UTCN, începând cu anul al doilea de studii la ciclul de licență, respectiv începând cu anul I de studii la ciclul de master;
2. bursa specială pentru performanţe cultural-artistice deosebite (obținerea de premii internaționale) se acordă lunar, pe perioada unui an universitar. Poate fi acordată o singură bursă în cadrul unei facultăți, prin concurs de dosare, pentru rezultatele obținute în anul universitar anterior anului în care se acordă bursa;
3. bursa specială pentru implicarea în activităţi extracurriculare şi de voluntariat se acordă lunar, pe perioada desfășurării activităților extracurriculare/voluntariat în folosul universității/alte activități specifice universității.

**Articolul 4**

(1) Procedura de acordare a bursei de performanţă cultural-artistică sau pentru implicarea în activităţi extracurriculare şi de voluntariat se declanşează prin întocmirea unui dosar care trebuie să cuprindă:

1. curriculum vitae;
2. adeverință de la secretariatul facultății prin care să se ateste situația școlară a studentului;
3. copii după documentele care atestă rezultatele obţinute la concursurile sau manifestările cultural-artistice internaționale, justificarea activităților extracurriculare și de voluntariat în care este implicat studentul;
4. recomandarea cadrului didactic sub îndrumarea căruia s-a desfăşurat activitatea.

(2) Dosarele candidaților care solicită bursă de performanță cultural-artistică se depun la decanatul facultăţii. Decanatul înaintează Comisiei de burse la nivel de universitate dosarele candidaţilor împreună cu lista de prioritate a solicitanţilor, stabilită de Comisia de burse pe facultate. Evaluarea activităţii cultural-artistice se va realiza în baza punctajului obţinut, determinat astfel:

|  |  |
| --- | --- |
| Categorii punctate | Punctaj |
| *Concursuri/ manifestări internaţionale* |  |
|  Premiul de excelenţă  | 100 |
|  Premiul I  | 90 |
|  Premiul II  | 80 |
|  Premiul III  | 70 |

(3) Evaluarea activităților extracurriculare și de voluntariat la care participă studentul se va face în funcție de specificul acestor activități, la propunerea structurii implicate. Structura implicată specifică perioada în care urmează să se desfășoare activitățile, modalitatea de selecție a studenților, numărul de burse. Propunerea este analizată și avizată de Consiliul de Administrație.

Dosarele se preiau doar dacă sunt complete!

**Anexa 5**

**Documente necesare obținerii burselor de performanță sportivă de către studenții UTCN**

**Articolul 1**

(1) Bursele de performanţă sportivă se pot acorda studenţilor care au obţinut performanţe sportive deosebite, în perioada în care au statutul de student al UTCN, pentru rezultatele obținute în anul universitar anterior anului în care se acordă bursa, cu respectarea concomitentă a criteriului privind promovabilitatea. Bursa se acordă lunar, pe durata unui an universitar.

**Articolul 2**

UTCN îşi propune să aloce anual un număr de maxim 12 burse de performanță sportivă distribuite în mod egal între facultăţile din UTCN. În cazul în care solicitările de la o facultate nu consumă numărul de burse acordate facultății, cu acordul Comisiei de burse pe universitate, bursele rămase pot fi redistribuite facultăților în cadrul cărora numărul de solicitări depășește numărul burselor acordate. Cuantumul bursei se stabileşte de către Consiliul de Administraţie şi se aprobă de Senat, și este mai mare decât cuantumul bursei sociale.

**Articolul 3**

(1) Procedura de acordare a bursei de performanţă sportivă se declanşează prin întocmirea unui dosar care trebuie să cuprindă:

1. curriculum vitae;
2. adeverință de la secretariatul facultății prin care să se ateste situația școlară a studentului;
3. copii după documentele care atestă rezultatele obţinute la concursurile sau manifestările sportive la care a participat;
4. recomandarea cadrului didactic sub îndrumarea căruia s-a desfăşurat activitatea sportivă.

(2) Dosarele candidaților care solicită bursă de performanță sportivă se depun la decanatul facultăţii. Decanatul înaintează Comisiei de burse la nivel de universitate dosarele candidaţilor împreună cu lista de prioritate a solicitanţilor, stabilită de Comisia de burse pe facultate. Evaluarea activităţii sportive se va realiza în baza punctajului obţinut, determinat astfel:

|  |  |
| --- | --- |
| Categorii de manifestări punctate | Punctaj |
| *Olimpiadă*  |  |
|  Medalia de aur  | 100 |
|  Medalia de argint  | 90 |
|  Medalia de bronz  | 80 |
| *Campionate mondiale*  |  |
|  Medalia de aur  | 90 |
|  Medalia de argint  | 80 |
|  Medalia de bronz  | 70 |
| *Campionate europene*  |  |
|  Medalia de aur  | 80 |
|  Medalia de argint  | 70 |
|  Medalia de bronz  | 60 |

Dosarele se preiau doar dacă sunt complete!

**Anexa 6**

**Documente necesare obținerii burselor sociale de către studenții UTCN**

**Articolul 1**

(1) În vederea obținerii unei burse sociale, studenții UTCN vor depune următoarele documente:

1. **cererea studentului solicitant** (formular anexat);
2. **declarație pe propria răspundere privind veniturile nete**, cu caracter permanent, obținute pe ultimele 12 luni de către membrii familiei, supuse impozitului pe venit (formular anexat);
3. **acordul olograf** al studentului și membrilor familiei, după caz, privind prelucrarea datelor cu caracter personal și **copii după cărțile de identitate a fiecărui membru**, pentru verificarea respectării criteriilor de acordare a bursei sociale (formular anexat drept model, acordul fiind necesar a fi scris în întregime de mână);
4. **ancheta socială** în cazul în care nici un membru al familiei studentului, inclusiv studentul, nu realizează venituri sau cel puțin un părinte al studentului lucrează sau domiciliază în străinătate;
5. copii de pe certificatul/certificatele de deces al/ale părinților (dacă este cazul);
6. copii de pe acte de stare civilă în cazul studentului căsătorit (dacă este cazul);
7. copii de pe certificatul de divorț și alte documente doveditoare pentru familii monoparentale (dacă este cazul);
8. copii după decizia instanței de menținere a stării de arest al/ale părinților (dacă este cazul);
9. raportul de anchetă socială în cazul părinților dispăruți, dacă este cazul;
10. certificat de la un medic de specialitate, altul decât medicul de familie, în care să se prezinte evoluţia şi tabloul clinic al problemei medicale de care suferă studentul şi care se încadrează în prevederile art. 6 alin. (6) lit. b).

(2) Determinarea venitului lunar mediu net pe membru de familie al familiei studentului, până la împlinirea vârstei de 26 de ani se realizează luând în calcul toate veniturile nete cu caracter permanent realizate de membrii familiei, supuse impozitului pe venit. Prin venituri nete se înțelege totalitatea sumelor primite/realizate de persoana singură, respectiv de fiecare membru al familiei, reprezentând valoarea obținută după aplicarea cotei de impozitare asupra venitului impozabil conform Legii nr.227/2015 privind Codul fiscal, cu modificările și completările ulterioare.

(3) Pentru studenții cu vârsta între 26 și 35 ani, venitul lunar mediu net se va calcula ținând cont doar de veniturile personale ale acestora și ale persoanelor pe care le au în grijă, precum copii, soție etc., în conformitate cu prevederile legale în vigoare.

**Articolul 2**

Bursele sociale ocazionale se pot acorda studenților UTCN, în condițiile depunerii cererilor în termen de 60 de zile de la data producerii evenimentului și a documentelor justificative pentru fiecare tip de bursă socială ocazională.

**Articolul 3**

În vederea obţinerii unei burse pentru îmbrăcăminte şi încălţăminte, care se poate acorda studenţilor orfani de unul sau ambii părinţi, studenţilor care provin din familii monoparentale, studenţilor proveniţi din centre de plasament sau studenţilor defavorizaţi din punct de vedere socioeconomic, a căror familie nu a realizat în cele 12 luni dinaintea depunerii cererii pentru acordarea acestui tip de bursă un venit lunar net mediu pe membru de familie mai mare de 50% din salariul minim net la nivel naţional depune următoarele documente:

1. cerere, vizată de către secretariatul facultăţii;
2. declaraţie pe propria răspundere privind veniturile nete.

**Articolul 4**

În vederea obţinerii unei burse de ajutor social ocazional pentru maternitate, care se poate acorda studentei sau studentului a cărui soţie/soț nu realizează deloc venituri sau venituri mai mari decât salariul de bază minim net la nivel naţional se vor depune următoarele documente:

1. cerere, vizată de către secretariatul facultăţii;
2. copie a certificatului de naştere al copilului;
3. declaraţie pe propria răspundere privind veniturile nete.

**Articolul 5**

(1) În vederea obţinerii unei burse de ajutor social ocazional în caz de deces pentru decesul unui membru al familiei studentului(ei) (prin membru de familie se înţelege soţ, soţie, copil) se vor depune următoarele documente:

1. cerere, vizată de către secretariatul facultăţii;
2. copie a certificatului de căsătorie;
3. copie a certificatului de naștere;
4. copie a certificatului de deces;

(2) În cazul decesului studentului(ei) necăsătorit(e)/căsătorit(e) cu soţie/soţ care nu realizează venituri, bursa se acordă rudelor de gradul I/ succesorului legal o singură dată în cursul anului universitar. Persoana care primește această categorie de burse va aduce pe lângă documentele prevăzute la alin. (1) și documente justificative privind veniturile.

(3) În vederea obţinerii unei burse de ajutor social ocazional, din veniturile proprii ale UTCN, în caz de deces pentru decesul unui părinte al studentului(ei) se vor depune aceleași documente justificative prevăzute la alin. (1).

Dosarele de burse sociale ocazionale se preiau doar dacă sunt complete.

1. (suma notelor obținute la evaluări înmulțite cu numărul de credite pentru fiecare disciplină în parte, în care numărul de credite pentru disciplinele nepromovate este zero)/(numărul total de credite din planul de învățământ al semestrului precedent) [↑](#footnote-ref-1)